ธปท.เพิ่มสภาพคล่องเงินสดรับเทศกาลปีใหม่
ธปท.เตรียมสภาพคล่องเงินสด 10% รองรับวันหยุดเทศกาลปีใหม่ เผยน้ำท่วมคนตุนเงินสดเพิ่มขึ้นจากภาวะปกติ 4%
30 ต.ค. 2565

ธปท.เตรียมสภาพคล่องเงินสด 10% รองรับวันหยุดเทศกาลปีใหม่ เผยน้ำท่วมคนตุนเงินสดเพิ่มขึ้นจากภาวะปกติ 4% 
นายนพพร ประโมจนีย์ ผู้ช่วยผู้ว่าการ สายออกบัตรธนาคาร ธนาคารแห่งประเทศไทย(ธปท.) เปิดเผยว่า ขณะนี้ปริมาณสภาพคล่องเงินสดที่ธนาคารพาณิชย์เคยเบิกไปเตรียมไว้รองรับความต้องการของประชาชนในช่วงน้ำท่วมที่ผ่านมา เริ่มกลับมาฝากไว้ที่ธปท.เยอะขึ้น แต่คาดว่าปริมาณเงินสดเหล่านี้น่าจะถูกเบิกกลับไปใหม่ในช่วงเดือนธ.ค.ซึ่งมีวันหยุดยาวสิ้นปีหลายวัน อาทิ วันพ่อ วันรัฐธรรมนูญ วันหยุดส่งท้ายปีเก่าต้อนรับปีใหม่ เป็นต้น ซึ่งเงินสดก็ไหลกลับมาที่ธปท.อีกครั้งหลังเทศกาลตรุษจีน เป็นไปตามวัฏจักรปกติ
อย่างไรก็ตาม ในช่วงปลายปีนี้ ธปท.ก็ได้เตรียมสภาพคล่องเงินสดไว้รองรับเพิ่มขึ้นแล้ว 10% จากระดับปกติของเงินหมุนเวียนในระบบ เชื่อว่าจะมีเพียงพอรองรับการเบิกถอนของธนาคารพาณิชย์ที่จะเตรียมไว้รองรับความต้องการจับจ่ายใช้สอยของประชาชน 
"ช่วงน้ำท่วมที่ผ่านมาหลายเดือนคนถือเงินสดตุนไว้เยอะ ถ้าดูตามการเบิกถอนเงินสดระดับปกติจะเพิ่มเฉลี่ยอยู่ที่ประมาณ 13% แต่ช่วงน้ำท่วมกินพื้นที่เพิ่มขึ้น การเบิกเงินสดเพิ่มสูงสุดเป็นประวัติศาสตร์ที่ 20% แต่ล่าสุดเพิ่มมาอยู่ที่ระดับ 17% สรุปว่าน้ำท่วมครั้งนี้ทำให้คนถือเงินสดเพิ่มขึ้นเฉลี่ย 4% จาก 13% เพิ่มเป็น 17% ถือว่าปกติ"นายนพพรกล่าว
นายนพพร กล่าวว่า หลังน้ำลดแล้วธปท.อาจจะต้องมีการสำรวจความเสียหายของธนบัตรที่อาจจะเสียหายจากการเปียกน้ำ ซึ่งหากมีปริมาณมากจนทำให้เงินหมุนเวียนในระบบไม่เพียงพอก็จะได้เตรียมพิมพ์ธนบัตรออกมาชดเชย แต่เท่าที่ประเมินเบื้องต้นธนบัตรเปียกหรือเสียหายจากน้ำท่วมน่าจะมีไม่มากนัก